b'\n_START_ARTICLE_\nComuna Ilieni, Covasna\n_START_SECTION_\nA\xc8\x99ezare\n_START_PARAGRAPH_\nComuna Ilieni este situat\xc4\x83 \xc3\xaen partea sud vestic\xc4\x83 a jude\xc8\x9bului Covasna , la limita cu jude\xc8\x9bul Bra\xc8\x99ov, av\xc3\xa2nd ca vecini, \xc3\xaen nord-est municipiul Sf\xc3\xa2ntu Gheorghe, \xc3\xaen est comuna Chichi\xc8\x99 \xc3\xaen vest comuna V\xc3\xa2lcele iar \xc3\xaen partea de sud comuna H\xc4\x83rman \xc8\x99i este str\xc4\x83b\xc4\x83tut\xc4\x83 de drumul jude\xc8\x9bean 112, Sf\xc3\xa2ntu Gheorghe-H\xc4\x83rman.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Ilieni se ridic\xc4\x83 la 2.036 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.853\xc2\xa0de\xc2\xa0locuitori. Majoritatea locuitorilor sunt maghiari (85,9%), cu o minoritate de rom\xc3\xa2ni (12,43%). Pentru 1,42% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt reforma\xc8\x9bi (53,59%), dar exist\xc4\x83 \xc8\x99i minorit\xc4\x83\xc8\x9bi de romano-catolici (25,93%), ortodoc\xc8\x99i (13,02%) \xc8\x99i unitarieni (4,27%). Pentru 1,57% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nScurt istoric\n_START_PARAGRAPH_\nS\xc4\x83p\xc4\x83turile arheologice f\xc4\x83cute de-a lungul timpului pe teritoriul comunei aduc dovezi materiale ale unor locuiri \xc3\xaenc\xc4\x83 din cele mai vechi timpuri, astfel; \xc3\xaen valea p\xc3\xa2r\xc3\xa2ului Agri\xc8\x99, la poalele Dealului Mare, s-au g\xc4\x83sit lame de silex \xc8\x99i fragmente ceramice neolitice; tot \xc3\xaen aceast\xc4\x83 vale \xc3\xaen anul 1877 s-a descoperit un tezaur de 200-300 de monede republicane romane de argint \xc3\xaentre care \xc8\x99i o imita\xc8\x9bie barbar\xc4\x83 \xc8\x99i 107 dinari._NEWLINE_Pe malul Oltului, la vest de comun\xc4\x83, spre Dobolii de Jos \xc8\x99i Ariujd, \xc3\xaen punctul Dealu Mare s-au g\xc4\x83sit o urn\xc4\x83 cu patru butoni, o cea\xc8\x99c\xc4\x83 cu butoni \xc8\x99i fragmente ceramice din a doua epoc\xc4\x83 a fierului._NEWLINE_\xc3\x8en anul 1910 s-au g\xc4\x83sit fragmente de vase pictate \xc8\x99i incizate, o dalt\xc4\x83 trapezoidal\xc4\x83 \xc8\x99i una \xc3\xaen form\xc4\x83 de calapod specifice culturii Ariu\xc8\x99d-Cucuteni \xc8\x99i Co\xc8\x9bofeni. \xc3\x8en acela\xc8\x99i an, pe malul st\xc3\xa2ng al p\xc3\xa2r\xc3\xa2ului Ilieni, \xc3\xaen locul numit Dealul Izvorului s-au descoperiturmele unor construc\xc8\x9bii cu ziduri de piatr\xc4\x83 \xc8\x99i fragmente de \xc8\x9bigl\xc4\x83 \xc8\x99i ceramic\xc4\x83 roman\xc4\x83._NEWLINE_La s\xc4\x83p\xc4\x83turile din 1963 de la punctul numit Kerekesvas (Roata de Fier) s-au g\xc4\x83sit fragmente ceramice de factur\xc4\x83 dacic\xc4\x83 din secolul I \xc3\xae.e.n._NEWLINE_Al II-lea r\xc4\x83zboi mondial face multe victime \xc3\xaen luptele dintre deta\xc8\x99amentele rom\xc3\xa2ne \xc8\x99i sovietice pe de o parte \xc8\x99i deta\xc8\x99amentele ungare \xc8\x99i germane pe de alta. Osemintele celor c\xc4\x83zu\xc8\x9bi pe c\xc3\xa2mpurile de lupt\xc4\x83 au fost \xc3\xaengropate \xc3\xaen Cimitirul Eroilor din satul Dobolii de Jos.\n_START_SECTION_\nEconomie\n_START_PARAGRAPH_\nEconomia comunei este bazat\xc4\x83 pe activit\xc4\x83\xc8\x9bi \xc3\xaen domeniul: prelucr\xc4\x83rii laptelui, exploat\xc4\x83rii \xc8\x99i prelucr\xc4\x83rii primare a lemnului, comer\xc8\x9bului, agroturismului \xc8\x99i serviciilor. Activitatea de baz\xc4\x83 r\xc4\x83m\xc3\xa2ne \xc3\xaens\xc4\x83 agricultura prin cultura plantelor \xc8\x99i cre\xc8\x99terea animalelor.'